Ingliż ġie kundannat ħamest ijiem ħabs wara li nstab ħati li pprova jifga lil martu, wkoll Ingliża wara li ħebb għaliha waqt li kien xurban.I l-koppja hija residenti San Pawl il-Baħar. Il-każ kien immexxi mill-Ispettur Godwin Scerri li xlieh li fit-30 ta' Ġunju kkaġuna fuq martu biża, li kienet se tintuża vjolenza kontriha, li pprova juża forza fuqha kif ukoll li heddidha u insulentaha. Quddiem il-Maġistrat Rachel Montebello ir-raġel xehed li jeżistu diffikultajiet u li dawn qed jiġru f'daru fir-relazzjoni tiegħu ma' martu minħabba l-preżenza u l-imġieba mhux mixtieqa ta' bint martu, li spiċċat tgħix Malta wara li ġiet mill-Ingilterra biex tgħix magħhom. Qal li huwa u jemmen li hija involut bid-drogi u kumpanija ħażina. Huwa xehed fuq l-inċident li seħħ filgħaxija fit-30 ta' Ġunju 2020. Qa li ma jiftakarx il-kliem preċiżi li qal jew ġesti li għamel fir-rigward ta' martu għax kien fis-sakra. Madankollu huwa fakkar li l-inċident kien ikkawżat mill-frustrazzjoni li kienet minħabba l-problemi kkawżati permezz tal-imġieba inaċċettabbli ta' bint martu f'darhom, li kkawża kollox, f'dik l-okkażjoni. Il-mara vittma xehdet li żewġha mar id-dar xurban u heddidha li dakinhar xi ħadd kien se jmut waqt li anke poġġa jdejh ma' għonqha u pprova jifgaha. Hija sostniet li qabad T-shirt u beda jagħtiha bih fuq sieqha u jdejha waqt li beda jgħajjarha u jgħidilha li kien hemm bżonn li tissawwat. Fil-kors tal-kawża l-mara esprimiet ix-xewqa li jieqfu l-proċeduri għax kienu qed jitwalu u għax ir-relazzjoni tjiebet bejniethom. Il-Qorti qieset ukoll il-fatt li r-raġel jidher li bidel l-attitudni u sa anke skuża ruħu ma' martu. Hija rrimarkat li r-raġel aġixxa b'intenzjoni li jweġġa' lil martu għalkemm din ma sofriet ebda ġrieħi. Meta ġiet biex tagħti l-piena hija kkunsidrat li r-raġel skuża ruħu ma' martu, li hija ħafritlu u li r-relazzjoni bejn it-tnejn tjiebet. Minbarra l-ħamest ijiem ħabs l-Maġistrat Montebello rabtitu biex għal 12-il xahar ma jdejjaqx lil martu inkella kien jeħel multa ta' €500.